**นวัตกรรม สมุดบันทึกยา**

**กัลยา กุลมอญ นักวิชาการสาธารณสุข**

โรงพยาบาลส่งเสริมสุขภาพตำบลบ้านภูฮัง

E-mail :Phonsai๓๐๓๐@gmail.com

โทรศัพท์ : ๐๘๓-๒๑๙๘๖๘๘

**บทคัดย่อ**

โรงพยาบาลส่งเสริมสุขภาพตำบลบ้านภูฮัง ให้บริการคลินิคเรื้อรังโรคเบาหวานและความดันโลหิตสูงตรวจรักษาและรับยาที่สุขศาลาร่วมกับอาสาสมัครสาธารณสุขประจำหมู่บ้าน (อสม.)เป็นประจำทุกเดือน พบว่า ผู้ป่วยโรคเบาหวานและความดันโลหิตสูงส่วนมากไม่รับยาเพราะยาเหลือ จากการเยี่ยมบ้านของผู้ป่วย ๓๐ คน ในเขตโรงพยาบาลส่งเสริมสุขภาพตำบลบ้านภูฮัง จำนวน ๒ หมู่บ้าน พบว่า ผู้ป่วยส่วนใหญ่เป็นผู้สูงอายุรับประทานยาไม่ถูกต้องตามแพทย์สั่ง ร้อยละ ๘๓.๓๓ และลืมรับประทานยา ร้อยละ ๑๖.๖๖ นวัตกรรมสมุดบันทึกยาเป็นนวัตกรรมที่นำมาใช้แก้ไขปัญหาเรื่องการรับประทานยาและยาเหลือของผู้ป่วย โดยมีวัตถุประสงค์ เพื่อให้ผู้ป่วยโรคเบาหวานและความดันโลหิตสูงรับประทานยาตามแพทย์สั่งได้ถูกต้องและแก้ไขปัญหายาเหลือใช้ หลังจากการใช้นวัตกรรมสมุดบันทึกยา โดยผู้ป่วยโรคเบาหวานและความดันโลหิตสูงนำสมุดบันทึกยาและยาเหลือมาด้วยทุกครั้งที่มารับบริการที่สุขศาลา พบว่า ส่วนมากผู้ป่วยรับประทานยาได้ถูกต้องตามแพทย์สั่งและยาพอ ร้อยละ ๙๓.๓๓ และผู้ป่วยรับประทานยาไม่ถูกต้องและยาเหลือ ร้อยละ ๖.๖๖ ผู้ป่วยมีความรู้ความเข้าใจสามารถบอกวิธีการรับประทานยาได้อย่างถูกต้องมากขึ้น ผู้ป่วยโรคเบาหวานและความดันโลหิตสูง มีความพึ่งพอใจต่อนวัตกรรมสมุดบันทึกยา อยู่ในระดับดีมาก ร้อยละ ๙๓.๓๓

สรุปว่าการใช้นวัตกรรมสมุดบันทึกยา ช่วยทำให้ผู้ป่วยสามารถรับประทานยาได้ถูกต้องตามแพทย์สั่งและไม่มียาเหลือใช้